Sepikara sa Seboka sa Maloko a Palamente (NA),
Moahlodimogolo Mogoeng Mogoeng le maloko ka moka a a hlomphegago a Tirelo ya Molao,
Modulasetulo wa Mokgatlo wa Pušoselegae wa Afrika Borwa (Salga),
Modulasetulo wa Ntlo ya Bosetšhaba ya Magoši,
Baeng ba ba laleditšwego,
Maloko a a Hlomphegago,
Ke rata go leboga Basepedišamodiro ka sebaka se sa go bolela le setšhaba mantšiboa a.
Ngwaga wa 2015 ke Ngwaga wa Tšhatha ya Tokologo le Kopano Modirong go Tšwetšapele Tokologo ya Ekonomi.
Ke ngwaga wa go šoma ka maatla go aga Afrika Borwa ye e kopanego, ya temokrasi, ya go se kgetholle ka merafe, ya go se kgetholle ka bong le ye e atlegago.
Baeng ba ba Hlomphegago,
Gape ke etetšwe ke basetsana ba go ikgetha ba bararo go tšwa Sekolong se se Phagamego sa Moletsane go la Soweto.
Gape ntumelele Sepikara le wena Modulasetulo ba ba Hlomphegago go lebogiša, yo a sego gona mo, naletšana ya go šoma ka thata yeo e tlišitšego lethabo ka nageng ya rena, Mohumagadi wa Lefase, Mohumagadi Rolene Strauss.
Ke rata gape go tsebiša moeng yo mongwe wa go ikgetha, Naletšana ya Ngwaga ya Dipapadi ya Naga ebile e le mohlasedi wa Banyana Banyana, Mohumagadi Portia Modise. Re a go lebogiša Portia.
Ke rata go leboga ka moka bao ba tšeerego nako ya bona go ba le ditšhišinyo go SoNA ya 2015. Mabapi le dikakanyo, magagaborena a hlobaetšwa ke, magareng a tše dingwe, bosenyi, ditsela, phihlelelo ya thuto, dikema tša baswa tša diintheneipi, meetse, mohlagase le thekgo ya dikgwebopotlana.
Re kopana gape nakong ya ge maemo a ekonomi e leboima.
1. Go rarolla tlhohlo ya enetši.
Naga ka se sebaka e itemogela mathata a magolo a mohlagase ao a lego lepheko go kgolo ya ekonomi ebile ke bothata go bohle ka nageng.
Go fenya tlhohlo ke sa mathomothomo ka lenaneong la rena. Re dira tšohle tše re ka di kgonago go rarolla tlhohlo ya mohlagase.
Bjalo ka ntlha ya mathomo re ya go matlafatša matlotlo a Eskom go dira gore setheo se kgone go laola seemo sa bjale. Ka tsela yeo, Mmušo o tla phethagatša maikarabelo a wona a go fa Eskom R23 bilione mo ngwageng wo o latelago wa ditšhelete.
"Phapoši ya Maano" ye e hlomilwego ke Kabinete ka Manthole e šomišana le Eskom ka mafolofolo bošego le mosegare, go matlafatša mokgwa wa kabo ya mohlagase le go laola kgaotšokgaotšo ya mohlagase.
Maiteko a go nyaka methopo ye mengwe ya enetši le ona a tšwelapele.
Go sa na le malapa a dimilione tše 3,4 ka nageng a a hlokago mohlagase.
Mo SoNA ya Phupu ya 2014, ke tsebišitše gore thekgo ya mananeokgoparara e tla fiwa mebasepala ye itšego ka nageng.
Mabapi le se, Molaokakanywa wa Taolo ya Dithoto tša Naga o tla romelwa Palamenteng ngwageng wo.
Ge o tsentšwe tirišong molao o tla emiša kholofelo go mokgwa wa Go reka ka go rata le Go rekiša ka go rata mabapi le go reka naga ga mmušo.
Temo ke sehlohleletši sa kgolo le tšweletšo e sa hlaelego ya dijo.
Kanegelo ye botse go e anega ka temo ke katlego ya ba bangwe ba balemi ba rena ba ba thomago bolemi le balemipotlana.
Ka Masepaleng wa selete wa Vhembe go la Musina, Mmušo wa Limpopo o thekgile Sehlopha sa Nwanedi ye e bopšago ke balemi ba 300 ba ba bjalago merogo go dihekthara tša ka godimo ga 1 300 ka nepo ya kgwebo.
Sehlopha se šetše se hlotše mešomo ya ka godimo ga 2 500 gobane temo ya merogo e nyaka bašomi ba bantši.
Re thabela go ba gona lehono, ga mofenyi wa Sefoka sa Rakgwebo wa Mosadi yo Mokaone wa Temo sa 2014, Mohumagadi Nokwanele Mzamo, go tšwa Kirkwood go la Kapa Bohlabela.
Magato a rena a go thekga lekala la tšweletšo a a atlega.
Lekala la botšweletši le amilwe gampe ke Mathata a Lefase a Ditšhelete.
Phethagatšo ya palo ya mananeo a se makae a ka fase ga Kwano ya Tlhako ya Intasteri ya Meepo ye e Swarelelago, e hlotše khutšo le kholofelo ka lekaleng la meepo, yeo e lego seikokotlelo sa ekonomi ya rena.
Sa bohlokwa, Mmušo, lekala la meepo le Mokgatlo wa Dipanka wa Afrika Borwa di saenne Konteraka ya Leago ya hlabollo ya madulo a batho a a swarelelago.
Mmušo gape o tšwelapele go aba thekgo ya hlabollo ya leago ka gare ga ditšhaba tša meepo. Thekgo ye nngwe e akaretša bokgoni bja sethekniki mabapi le Maano a a Kopantšwego a Tlhabollo le hlabollo ya Mafelo a go Ikgetha a Ekonomi.
Kgoro ya Mešomo e tla sekaseka diphetho tša lekala la temo, dikgwa, tšhireletšo ya poraebete, makala a marekišetšo a magolo le a marekelo.
Maloko a a hlomphegago le baeng ba ba hlomphegago,
Kgwebopotlana ke kgwebo ye kgolo.
Lenaneo la Bosetšhaba la Tlhabolo ya Mananeokgoparara le tšwela pele go ba sehlodi se segolo sa mešomo le sehlohleletši sa kgolo ya ekonomi.
Gape re tla tšwelapele go kaonafatša mananeokgoparara ka dikolong le diinstitšhušeneng tša thuto ya godimo go hlola tikologo ye e swanelago go ithuta le go ruta.
Mo ngwageng wa go feta re tsebišitše mananeo a mangwe a boithomelo go phethagatša Leanotlhabollo la Bosetšhaba.
Maikemišetšo a Operation Phakisa ka ekonomi ya lewatle ke go dira gore e bulele kgwebo ya dikepe, mareahlapi, temo ya meetseng, meepo, oli le gase, makala a payotheknolotši le a boeti.
Twantšhong ya leuba la HIV le AIDS, khamphani ye e laolwago ke mmušo, Ketlaphela, e hlomilwe gomme e tla tšea karolo kabong ya diantiretrobirale go Kgoro ya Maphelo.
Re gatela pele twantšhong ya bosenyi kgahlanong le basadi le bana.
Gape mmušo o dirile kgatelopele ye kgolo ka go hloma Etšentshi ya Taolo ya Mellwane, go laola mafelo a botseno ka mokale go kaonafatša tšhireletšo.
Pušoselegae ke šedi ya bohle. Re swanela go e dira gore e šome.
Bokgoni bja Afrika bja Thušo ya ka Pela go Mathata, fao Afrika Borwa e tšeago karolo ebile e le molelokomothomi e tsentšwe tirišong.
Re na le kamano ye bohlokwa le Kopano ya Yuropa, magareng a tše dingwe, ka Lenaneo la Peeletšo ya Mananeokgoparara la Afrika Borwa la boleng bja go balelwa go R1,5 bilione.
Gape re swanetše go lebogiša Bafana Bafana ba rena. Ke nagana gore le tla dumelelana le nna gore lekgeng le ba kgotsofaditše dinyakwa ka dihlora.
Ke a leboga.